**NOTA DE ARGUMENTARE**

 **la Instrucțiunea de aplicare în educaţia timpurie**

**a Metodologiei de evaluare a dezvoltării copilului**

**Condiţiile care au determinat elaborarea actului normativ**

Elaborarea proiectului Instrucțiunii de aplicare în educaţia timpurie a Metodologiei de evaluare a dezvoltării copilului este determinat și a fost elaborat în conformitate cu prevederile art. 16 (3), 32, 33, 34, 35 din Codul Educaţiei al Republicii Moldova nr.152 din 17 iulie 2014, pct.81, lit.f) din Hotărîrea Guvernului nr.523 din 11 iulie 2011 pentru aprobarea Programului de dezvoltare a educației incluzive în Republica Moldova pentru anii 2011-2020, Hotărîrea Guvernului nr. 944 din 14 noiembrie 2014 pentru aprobarea Strategiei de dezvoltare a educaţiei pentru anii 2014-2020 „Educaţia-2020”, ordinul Ministerului Educaţiei nr. 99 din 26.02.2015 pentru aprobarea Metodologiei de evaluare a dezvoltării copilului, Standardele de învăţare şi dezvoltare a copilului de la naştere până la 7 ani şi Standardele profesionale naţionale pentru cadrele didactice din instituţiile de educaţie timpurie, aprobate de către Consiliul Naţional pentru Curriculum la 23 august 2010.

**Principalele prevederi şi elementele Instrucţiunii**

Instrucțiunea stabilește modul de aplicare a Metodologiei de evaluare a dezvoltării copilului la nivelul educaţiei timpurii și este obligatorie în activitatea instituţiilor de învăţămînt preşcolar şi Serviciilor raionale/municipale de asistenţă psihopedagogică.

Instrucţiunea este structurată în 3 capitole:

**Capitolul I Dispoziţii generale**

**Capitolul II Organizarea procesului de evaluare a copilului de vârstă timpurie**

**Capitolul III Finanțarea evaluării dezvoltării copilului de vârstă timpurie**

Instrucţiunea conţine 7 anexe, care includ instrumente de evaluare a dezvoltării copilului de vârstă preşcolară (liste de control pentru identificarea inițială / reevaluarea problemelor în dezvoltarea copilului de vârstele 1,5-3 ani; 3-5 ani; 5-7 ani(în baza Standardelor de învăţare şi dezvoltare a copilului de la naştere până la 7 ani) şi diverse modele de documente (proces verbal, referinţă individuală şi de grup pentru evaluarea complexă a dezvoltării copilului de vârstă timpurie, raport de evaluare/reevaluare complexă a dezvoltării copilului, model de confirmare a acordului părinților/reprezentanților legali ai copilului cu referire la evaluarea copilului).

**Elaboratorii Instrucţiunii**

Instrucţiunea a fost elaborată în cadrul proiectului „*Consolidarea şi diseminarea practicilor de succes privind educaţia incluzivă timpurie*” implementat de A.O. Keystone Moldova, în parteneriat cu Ministerul Educaţiei, Culturii şi Cercetării,cu suportul Open Society Foundations/Early Childhood Program.

Proiectul Instrucţiunii a fost consultat în cadrul unui grup de lucru constituit din reprezentanţi ai Ministerului Educației, Culturii și Cercetării, Centrului Republican de Asistență Psihopedagogică, specialişti din cadrul Serviciilor raionale/municipale de asistenţă psihopedagică, directori ai instituţiilor de învăţămînt preşcolar.

În perioada 9 - 10 octombrie 2017, Keystone Moldova în parteneriat cu Ministerului Educației, Culturii și Cercetării a organizat seminarul de formare privind punerea în aplicare a Metodologiei de evaluare a dezvoltării copilului în educaţia timpurie, cu participarea specialiştilor din cadrul a 12 servicii raionale/municipale de asisenţă psihopedagogică şi 6 grădiniţe-pilot. În cadrul seminarului a fost consultat documentul cu specialiştii în domeniu şi s-a lucrat la îmbunătățirea și pregătirea pentru pilotare a proiectului Instrucțiunii.

Ulterior, în perioada noiembrie – decembrie 2017, documentul a fost pilotat de către cele 12 servcii raionale/municipale de asisenţă psihopedagogică. Rezultatele pilotării Instrucţiunii au fost prezentate în cadrul a 12 ateliere practice cu participarea a 245 specialişti din cadrul serviciilor raionale/municipale de asisenţă psihopedagogică, manageri şi cadre didactice din instituţiile de educaţie timpurie, care au înaintat recomandări cu privire la următoarele aspecte: organizarea procesului de evaluare a copilului; activitatea cadrului didactic de sprijin; elaborarea măsurilor de intervenție în baza raportului de evaluare complexă a dezvoltării copilului; practici de lucru cu copii cu dizabilități; revizuirea instrumentelor de evaluare etc.

**Rezultatele scontate**

Implementarea Instrucţiunii va asigura abordarea individuală şi flexibilă a copilului cu cerinţe educaţionale speciale de vârstă timpurie, cu accent pe:

* stabilirea procedurii de identificare, referire, evaluare şi reevaluare;
* identificarea timpurie a necesităților individuale ale copiilor pe domenii de dezvoltare și elaborarea mecanismelor de intervenție;
* determinarea rolurilor şi atribuţiilor actorilor-cheie în procesul de incluziune educaţională a copiilor;
* monitorizarea progresului la nivel de sistem educaţional destinat copiilor.

Beneficiile pe care le va aduce documentul se măsoară cu calitatea serviciilor destinate copiilor cu cerințe educaționale speciale cărora li se vor oferi drepturi şi şanse egale la educație.

**Obiecțiile, recomandările pe marginea proiectului înaintate de către instituțiile interesate și reprezentanții societății civile, concluziile acestora**

În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul Instrucţiunii este plasat pentru consultare publică pe site-ul particip.gov.md.

**Șef Direcție Valentin CRUDU**

Executor: Viorica Marț, 022 233 897